ভিদিওগী খুৎথাংদা লৈবাক শীনবা থুংনা অশা, এ.এন.এম. অমসুং আঙ্গনৱারী ৱার্করশিংদা প্রধান মন্ত্রীনা পীখিবা ৱারোল

নখোয়গা হকথেংননা ৱারী শানবা অসি হন্দক্কী অসিনা ঐগী অহানবনি । লৈবাক অসিগী ব্লোক খুদিংমক্ত লৈনবা নখোয় ময়ামগা ঐগা হকথেংননা ৱারী শানরি হায়বা ঐ খঙলে । লৈবাক অসি শেমগৎপদা অশা ৱার্করশিং, আঙ্গনৱারী ৱার্করশিং অমসুং এ এন এমশিং অসি মাংজিল থারিবা লান্মীশিংনি । নখোয় য়াওদনা হকচাং ফনা অঙাং উনগনি হায়বসি য়াম্না অৱাবা ওইগনি । লৈবাক অসিগী তুংগী অমসুং য়ুম্বীশিং মপাঙ্গল কনখৎহনবদা নখোয়না অচৌবা মরুওইবা থৌদাং লৌবদা ঐনা হরাওবা পোক্লি । মমাশিং অমসুং অঙাংশিং অশোয়-অঙাম থোকহন্দনবা হোৎনবদা নখোয়না অচৌবা থৌদাং লৌরি । অশোয়-অঙাম থোকহন্দবা অসি মচাক অহুম য়াওরি। অহানবদা মচি ওইবা চিঞ্জাক ফজনা চাবা, অনিসুবদা তিকা থাদোকপা অমসুং অহুমসুবদা লু-নান্না লৈবনি। মসিগী স্কিমশিং অসি লৈত্রিঙৈদা মীয়াম্না মসিগী থবকশিং অসিগী মতাংদা খঙলমদে হায়না খনবা অরানবা ওইগনি । নিংতম্লবা মতুংদা হায়রিবা থবকশিং অসিগা মরি লৈনবা থবক পায়খৎতুনা লাকখি অদুবু খজিক্তং মাইপাকখি । ঐখোয়দগী হেন্না লায়রবা লৈবাক কয়া হায়রিবা লম অসিদা ঐখোয়দগী হেন্না মাংজিল থাবা য়াওরি । মসিগী ফিবম অসি লাকশিন্নবা ঐখোয়না ২০১৪দগী অনৌবা লাল্লোং অমদা থবক পায়খৎপা হৌরকলি । নখোয় অয়াম্বনা মিসন ইন্দ্রধনুস খঙলে । মসিগী মখাদা লৈবাক অসিগী মনুং হুনজিনবা মফমদা লৈরিবা অঙাংশিং তিকা থানবা পান্দম থম্লি । মসিগী মিসন অসি নখোয় ময়াম্না মতেং পাংবদগী মীরোনবী লাখ ৮৫ হেন্না তিকা থারে । নোংপোক ভারত অমসুং নোংপোক য়ু পীগী ৱার্করশিংনা অঙাংশিং ইন্সেফালাইতিসকী অকিবা লৈরে হায়বা খঙলে । হায়রিবা লায়নাশিং অসি থেংননবা য়ুনিভর্সেল ইমুনাইজেসন প্রোগ্রামগী মখাদা জে ই ঙাকথোক্নবা অনৌবা ভেকশিন ৫ হাপচিল্লে । চহি অনিগী মমাংদা প্রধান মন্ত্রী সুরকসা মাত্রিভা অভিয়ান হৌদোক্লে । নখোয় ময়াম ঐগী মরুপশিংনি । ঈশ্বরদি মখুৎ লিশিং অমা পাল্লি হায়নবা লৈ । তশেংনা খুৎ লিশিং অমা পানবা য়াবা নত্তে । খুদোংচাদবা খুদিংমক কোকহন্নবা ঈশ্বরগী কাংবুদা মীওই ৫০০ লৈরি হায়বনি । ঙসিদি লৈবাক অসিগী প্রধান মন্ত্রীগী ওইনা খুৎ লিশিং অমগী মহুত্ত খুৎ লাখ কয়া লৈরে । নখোয় ময়াম ঐগী খুৎশিংনি । মরুপশিং, হকচাং ফবা অসি অফবা চিঞ্জাক চাবগা হকথেংননা মরি লৈনৈ । মরুওইনা অফবা চিঞ্জাক অসি কনাগুম্বা অমনা মসি চাগদবনি নৎত্রগা মসি চারোইদবনি হায়বা অদুগা মরি লৈনদে । লু-নানবা অমসুং তিক থাবা অসি য়াম্না তঙাইফদবনি । চহি য়াম্না নৌনা য়ুম পানবা অসিনা মসিগী খুদোংচাদবা ময়াম থেংনবনি হায়বসি খঙবদা নখোয় অঙকপা পোক্কনি । চহি মতাং চানা য়ুমপানবা অমসুং মীরোনবগী থবক তৌগদবনি । চহি মতাং ৱাৎলিঙৈদা মীরোনবা অসিনা মমা অমসুং অঙাংগী হকশেলদা খুদোংথিনিংঙাই য়াম্না ওই । কমদৌনা চাক চাদ্রিঙৈদা খুৎ হামগনি ? হায়রিবা ৱাফমশিং অসি মচি ওইবা চিঞ্জাক চাবগা মরি লৈনৈ । মসি মাংদা থম্লগা চহি অসিদগী রাজাস্থানগী জুনজুনুদা লৈবাক শীনবা থুংনা নেসনেল নিউত্রিসন মিসন হৌদোক্লে । মসি অশা য়াম্না লৈবা মিসন অমনি । মসি অচৌবা শিংনবা অমনি অমসুং মসিগী শিংনবা অসি ঐ খক্তগীনি হায়না ঐনা খন্দে । নখোয় ময়ামদা ঐগী থাজবা থমদুনা মসিগী শিংনবা অসি ঐনা য়ারি । পোসান মিসনগী পান্দমশিং অসি ফংবা ঙম্লবদি মমা অমসুং অঙাং লাখ কয়াগী পুন্সি কনবা ঙমগনি । মসিনা লৈবাক অসিগী চাউখৎপদা অনৌবা ইনোৎ পীবা ঙমগনি । করিগুম্বদা ঐখোয়না মীওই অমনা ইরাক্নবা মীওই অমা কনবগী পাউ তারি । মীওই অদু মহাক্কী খুঙ্গং অদুদা মমিং চৎলি । করিগুম্বা মতমদা কনাগুম্বা মীওই অমনা মীওই অমা ত্রেন্না চপখাইগদবদগী কনবগী পাউ তারি । তেলিবিজন চেন্নেলশিং অমসুং পাউচেশিংনা মসিগী পাউ অসি শন্দোক্লি ।নখোয় ময়াম্না থবক কন্না কৎথোকপগা লোয়ননা থবক তৌদুনা অপীকপা অঙাং কয়াগী থৱায় কল্লি । মহাক্কী পুন্সিদা দোক্তর অমনা মীওই কয়াগী পুন্সি কল্লি । করিগুম্বা মতমদা অশা ৱার্করশিং অমসুং আঙ্গনৱারী ৱার্করশিংনা মশিং হেন্না পুন্সি কল্লি হায়না ঐনা ফাওরি । মসিগী মচি ওইবা চিঞ্জাক্কী থাবুম অসি মাইপাকহন্না হোৎনরিবা ৱার্কর লাখ ২৪ ঐনা ইকায়খুমনবা উৎচরি । ঐনা ঙসি নখোয় ময়াম থাগৎনবগী খুদোংচাবা ফংলে । হায়রিবা স্কিমশিং অসিগী অৱাৎশিং মেনখৎনবা অমসুং অশোইবশিং চুমথোক্নবা নখোয় ময়ামগী পাউতাকশিং অমসুং ৱারী তানবা ঐনা খৌরাংনা ঙাইরি । ঐখোয়গুম্বা এয়র কন্দিসনগী কাশিংদা লৈরবা মীওইশিংনা নখোয় ময়াম্না নোংমগী থেংনরিবা খুদোংচাদবশিং কোকহনবা ঙম্লোই । লৈবাক শীনবা থুংনা নখোয়না হায়বশিং তারি অমসুং ইচল অমসুং ৱার্কর লাখ কয়ানা নখোয়দগী পারা কয়া তমহৌগনি । মরম অসিনা ঐনা নখোয়গী ৱারী তাবা পাম্লিবনি ।